Potch-vliegongeluk: Oorledenes se name bekendDie ongelukstoneel vanuit die lug. Foto: Verskaf Die twee mense wat Donderdag dood is nadat ŉ ligte vliegtuig by die Potchefstroomse vliegveld neergestort het se name is deur die polisie bevestig. Sers. Kealeboga Molale, provinsiale polisiewoordvoerder, het aan Maroela Media bevestig die oorledenes is John Higgs (60) en Andrew Ndlovu (28). Die ligte Ravenvliegtuig het omstreeks 10:00 neergestort en aan die brand geslaan. Daar was geen ander mense aan boord nie. Die oorsaak van die ongeluk word deur die Burgerlugvaartowerheid ondersoek. Francois Viljoen, eienaar van ŉ vliegskool in Potchefstroom, was op die toneel toe die ongeluk plaasgevind het. Hy het aan Maroela Media gesê die vliegtuig het opgestyg, twee keer oor die aanloopbaan gevlieg en neergestort. Volgens Viljoen was Higgs, ŉ kontrakteurvlieënier, ŉ bekende gesig by die Potchefstroomse vliegveld en het gereeld van daar af gevlieg. Viljoen het gesê Higgs se lewensmaat was ook op die toneel toe die ongeluk plaasgevind het.